CELEX: 52017PC0538
Language: fi
Date: 2017-09-20
Title: Ehdotus EUROOPAN PARLAMENTIN JA NEUVOSTON ASETUS finanssijärjestelmän makrotason vakauden valvonnasta Euroopan unionissa ja Euroopan järjestelmäriskikomitean perustamisesta annetun asetuksen (EU) N:o 1092/2010 muuttamisesta

EUROOPAN KOMISSIO
            Bryssel 20.9.2017
            COM(2017) 538 final
            2017/0232(COD)
            Ehdotus
            EUROOPAN PARLAMENTIN JA NEUVOSTON ASETUS
            finanssijärjestelmän makrotason vakauden valvonnasta Euroopan unionissa ja Euroopan järjestelmäriskikomitean perustamisesta annetun asetuksen (EU) N:o 1092/2010 muuttamisesta
            (ETA:n kannalta merkityksellinen teksti)
            {SWD(2017) 313 final}
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Rahoituskriisin seurauksena
                     1
                   EU perusti Euroopan finanssivalvojien järjestelmän (EFVJ). Se on kaksipilarinen järjestelmä, joka perustuu makrotason ja mikrotason vakauden valvontaan. 
               
            
            
               Joulukuussa 2010 perustettiin Euroopan järjestelmäriskikomitea (EJRK), joka on EFVJ:n makrovakauspilari. EJRK vastaa rahoitusjärjestelmän makrotason vakauden valvonnasta EU:ssa. Sen tehtävänä on muun muassa i) edistää finanssijärjestelmän kehityksestä johtuvien unionin finanssivakauteen kohdistuvien järjestelmäriskien estämistä tai lieventämistä ja makrotalouden kehityksen huomioon ottamista, jotta voidaan välttää finanssialan häiriöiden laajalle leviämistä, ja ii) edistää sisämarkkinoiden moitteetonta toimintaa ja varmistaa tällä tavoin, että finanssiala edistää talouskasvua kestävällä tavalla. 
            
            
               EJRK:ssa on jäseniä laaja-alaisesti, esimerkiksi kansallisista keskuspankeista, valvontaviranomaisista ja EU:n toimielimistä. Sillä on käytössään erityisiä välineitä, kuten suosituksia ja varoituksia, joilla se voi muokata makrovakauspolitiikkaa EU:ssa. EJRK:n järjestelmän laajuinen toimeksianto on erityisen merkityksellinen seurattaessa ja arvioitaessa alojen välisiä ja rajatylittäviä riskejä ja heijastusvaikutuksia, ja sen koordinointitehtävän ansiosta leviämisriski rajoittuu. EJRK:lla helpotetaan myös kansallisten makrovakaustoimenpiteiden tunnustamista ja varmistetaan näin, että rajatylittävät vuodot ja sääntelyn katvealueiden hyväksikäyttö minimoidaan. Tämän tuloksena EJRK:lla on välitön vaikutus EU-maiden makrovakaustoimenpiteiden vaikuttavuuteen ja samalla EU:n rahoitusjärjestelmien vakauteen. EJRK:n toiminnan parantamisen odotetaan lisäävän makrovakauspolitiikan vaikuttavuutta.
            
            
               
                  Perustamisestaan lähtien EJRK on 
               
            
            
               ·antanut suosituksia ja varoituksia, jotka on osoitettu useille eri tahoille; 
            
            
               ·edistänyt käynnissä olevaa makrovakauspuitteiden kehittämistä EU:ssa; 
            
            
               ·hyödyntänyt onnistuneesti laajan institutionaalisen jäsenistönsä tarjoamia resursseja ja asiantuntemusta sekä neuvoa-antavan tiedekomitean tarjoamaa riippumatonta tieteellistä neuvontaa; 
            
            
               ·ollut tärkeässä asemassa makrovakaustoimenpiteitä koskevien ilmoitusten koordinoinnissa ja arvioinnissa EU:ssa. 
            
            
               
                  EJRK:n merkitys koordinointifoorumina ja tietokeskuksena tulee esiin sen toiminnassa, joka koskee riskien seuraamista EU:n laajuisesta näkökulmasta ja ohjeiden antamista makrovakausvälineiden käytöstä. 
               
               
                  Hiljattaiset institutionaaliset muutokset, jotka liittyvät pankkiunioniin ja pääomamarkkinaunionin perustamista koskeviin toimiin, tekevät kuitenkin EJRK:n nykyisestä toimintaympäristöstä erilaisen kuin sen perustamisympäristö oli. Tällä on vaikutuksia ensisijaisesti EJRK:n kokoonpanoon ja organisointitapaan. EJRK:n kokoonpanoa ja sen EU:n toimielinten kanssa tekemän yhteistyön tapaa on parannettava, jotta voidaan ottaa huomioon makrovakauspuitteissa tapahtuneet olennaiset muutokset ja sääntelyn kehittyminen. 
               
               
                  Lisäksi tarvitaan muutoksia, jotta voidaan varmistaa, että EJRK kykenee suorittamaan makrotason vakauden valvontaa koko rahoitusjärjestelmässä markkinarahoituksen merkityksen lisääntyessä, etenkin päämarkkinaunionin perustamisen myötä. 
               
               
                  EJRK:n tehokkuuden ja vaikuttavuuden vahvistamisella parannetaan makrovakauspolitiikan koordinointia EU:ssa ja annetaan EJRK:lle mahdollisuudet täyttää paremmin toimeksiantonsa. Ehdotusta selitetään tarkemmin vaikutuksia koskevassa analyysissä.
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Ehdotusta olisi tarkasteltava käynnissä olevan Euroopan valvontaviranomaisia koskevan tarkastelun yhteydessä. EJRK ja Euroopan valvontaviranomaiset muodostavat EFVJ:n makro- ja mikrovakauspilarin. 
               
            
            
               •Yhdenmukaisuus unionin muiden politiikkojen kanssa
            
            
               
                  EJRK:n tarkastelu tapahtuu myös samaan aikaan kun rakennetaan pankkiunionia ja pääomamarkkinaunionia. EU:n pääomamarkkinoiden odotettu syveneminen ja tiiviimpi integroituminen edellyttää järjestelmäriskien valvontapuitteiden mukauttamista samassa suhteessa.
               
            
         
         
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Ehdotettujen muutosten oikeusperusta on sama kuin muutettavan säädöksen eli SEUT-sopimuksen 114 artikla. EJRK:n perustamisesta annettua asetusta täydentää neuvoston asetus, jolla annetaan Euroopan keskuspankille tehtäväksi EJRK:n sihteeristön hoitaminen. 
               
            
            
               •Toissijaisuusperiaate (jaetun toimivallan osalta) 
            
            
               EJRK ei ole oikeushenkilö. Se vastaa rahoitusjärjestelmän makrotason vakauden valvonnasta EU:ssa. Ehdotuksen tavoitteena on tehostaa EJRK:n toimintaa ja vahvistaa makrovakausvalvonnan koordinointia EU:ssa. Nämä tavoitteet voidaan saavuttaa täydentämällä jo voimassa olevaa EU:n lainsäädäntöä eli ne voidaan saavuttaa EU:n tasolla paremmin kuin yksittäisillä kansallisilla aloitteilla. Koska EJRK edistää merkittävästi kansallisten makrovakaustoimenpiteiden vastavuoroisuutta, se myös helpottaa kansallisten viranomaisten puuttumista kansallisella tasolla esiin tuleviin järjestelmäriskeihin. 
            
            
               •Suhteellisuusperiaate
            
            
               
                  Ehdotuksella muutetaan voimassa olevaa asetusta. Muutokset ovat kohdennettuja, ja niillä pyritään selventämään tai vahvistamaan voimassa olevia säännöksiä, joten ne ovat oikeasuhteisia yksilöityihin ongelmiin nähden. EJRK perusrakenne pysyy suureksi osaksi ennallaan. 
               
            
            
               •Toimintatavan valinta
            
            
               
                  Voimassa olevan asetuksen muuttaminen
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               
                  EJRK-asetuksen vaatimusten mukaisesti komissio tarkasteli asetusta sen määrittämiseksi, olisiko EJRK:n tehtäviä ja organisaatiota päivitettävä. EJRK-asetuksen ensimmäinen tarkastelu tehtiin vuonna 2014.
               
            
            
               •Sidosryhmien kuuleminen
            
            
               
                  Makrovakauspuitteita koskeva julkinen kuuleminen järjestettiin vuoden 2016 jälkipuoliskolla. Sidosryhmät pitivät yleisesti EJRK:n tehtäviä sellaisina, että niillä voidaan varmistaa makrovakauspolitiikan tehokkuus ja vaikuttavuus, ja tukivat jossakin määrin sen työskentelykäytäntöjen mukauttamista niiden tehostamiseksi. Useimmat vastaajat kannattivat EKP:n pääjohtajan säilyttämistä EJRK:n puheenjohtajana. Jotkin vastaajat halusivat yhteisen valvontamekanismin ja yhteisen kriisinratkaisuneuvoston edustajat EJRK:n hallintoneuvostoon, jotta otettaisiin huomioon pankkiunionin perustaminen, mutta useimmat eivät nähneet tarvetta laajempiin muutoksiin hallintoneuvoston kokoonpanossa. Jotkin vastaajat esittivät EJRK:n sihteeristön vahvistamista ja EJRK:n roolin pönkittämistä pyrittäessä yksinkertaistamaan ilmoitusmenettelyjä EU:n tasolla. 
               
            
            
               •Asiantuntijatiedon keruu ja käyttö
            
            
               
                  Sidosryhmien kuuleminen ja julkinen kuuleminen, ks. edellä
               
            
            
               •Vaikutustenarviointi
            
            
               
                  Komissio analysoi EJRK-asetukseen ehdotettujen muutosten vaikutuksia. Virallista vaikutustenarviointia ei ole tehty lainsäädäntöehdotuksella käyttöön otettavien muutosten kohdennetun luonteen vuoksi.
               
               
            
            
               •Sääntelyn toimivuus ja yksinkertaistaminen
            
         
         
            
               
                  ei sovelleta
               
            
            
               •Perusoikeudet
            
            
               
                  ei sovelleta
               
            
            
               4.TALOUSARVIOVAIKUTUKSET
            
            
               
                  EJRK:n sihteeristöä koskevat kustannukset katetaan EKP:stä, eikä niillä ole suoraa vaikutusta EU:n talousarvioon.
               
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               
                  Asetusta tarkastellaan uudelleen viiden vuoden kuluttua.
               
            
            
               •Selittävät asiakirjat (direktiivien osalta)
            
            
               
                  ei sovelleta
               
            
            
               •Ehdotukseen sisältyvien säännösten yksityiskohtaiset selitykset
            
            
               
                  Puheenjohtaja
               
               
                  Nykyisessä kokoonpanossa EJRK:n puheenjohtajana toimii EKP:n pääjohtaja. Puheenjohtajan ominaisuudessa EKP:n pääjohtaja antaa EJRK:lle auktoriteettia ja uskottavuutta ja varmistaa, että EJRK voi hyödyntää EKP:n asiantuntemusta rahoitusvakauden alalla ja nojautua siihen. Sen vuoksi ehdotetaan, että EKP:n pääjohtaja toimii EJRK:n puheenjohtajana pysyvästi.
               
               
                  EJRK:n sihteeristö
               
               
                  Koska EJRK:n hallintoneuvostossa ei ole kokoaikaisia jäseniä, ei myöskään kokoaikaista puheenjohtajaa tai varapuheenjohtajia, yksikään jäsenistä ei kykene käyttämään kaikkea aikaansa EJRK:hon liittyviin kysymyksiin ja tehtäviin. Lisäksi EJRK:n sihteeristön päällikön viralliset tehtävät ovat vähäisiä. Tämä saattaa rajoittaa EJRK:n toiminnan näkyvyyttä siitä huolimatta, että EJRK:n puheenjohtaja osallistuu säännöllisesti parlamentin kuulemisiin. EJRK:n sihteeristön päällikön näkyvämpi rooli lisäisi varoitusten ja suositusten vaikutusta ja vaikuttavuutta. 
               
               
                  Näin ollen ehdotetaan, että otetaan käyttöön kuulemismenettely, jossa hallintoneuvosto arvioi EKP:n esittämät ehdokkaat EJRK:n sihteeristön päällikön tehtävään, etenkin näiden pätevyyden ja kokemuksen, joka on tarpeen sihteeristön hallinnoimiseksi. Parlamentille ja neuvostolle tiedotettaisiin menettelystä. Näin säilytettäisiin yhteys EKP:hen ja sihteeristön päällikön vastuuvelvollisuus hallintoneuvostoon nähden. Näin myös tehtäisiin prosessista avoimempi ja nostettaisiin samalla sihteeristön päällikön profiilia. Ehdotuksessa esitetään myös, että sihteeristön päällikölle ositettuja tehtäviä täsmennetään, mukaan luettuna puheenjohtajan mahdollisuus delegoida päällikölle puheenjohtajan ulkoinen edustaminen.
               
               
                  EJRK:n kokoonpano 
               
               
                  Ehdotuksella päivitetään EJRK-asetusta, jotta voidaan ottaa huomioon pankkiunionin perustaminen ja lisätä yhteisen valvontamekanismin ja yhteisen kriisinratkaisuneuvoston edustajat EJRK:n hallintoneuvoston äänioikeutetuiksi jäseniksi. Vastaavat mukautukset olisi tehtävä myös neuvoa-antavaan tekniseen komiteaan ja ohjauskomiteaan. 
               
               
                  EJRK:n varoitusten ja suositusten vastaanottajat
               
               
                  Ehdotuksessa esitetään myös, että EKP sisällytetään EJRK:n varoitusten ja suositusten mahdolliseksi vastaanottajaksi niiden tehtävien osalta, jotka sille on osoitettu yhteistä valvontamekanismia koskevalla asetuksella (EY) N:o 1024/2013, eli sellaisten valvontatehtävien osalta, jotka eivät liity rahapolitiikan harjoittamiseen. Tällä puututtaisiin tämänhetkiseen epäsymmetriseen tilanteeseen, jossa kansalliset viranomaiset voivat saada tällaisia varoituksia ja suosituksia hallintoneuvoston jäseninä mutta EKP ei, vaikka se on toimivaltainen tai nimetty viranomainen pankkiunionin tasolla. 
               
            
         
         
            
               
                  Sääntelyn parantaminen
               
            
            
               Sääntelyn parantamista koskevien periaatteiden mukaisesti ja tapauksen mukaan EJRK:n neuvoa-antavien komiteoiden odotetaan kuulevan  lausunnoistaan, suosituksistaan ja päätöksistään sidosryhmiä, kuten markkinatoimijoita, kuluttajaelimiä ja asiantuntijoita.
            
            
            
               2017/0232 (COD)
            
            
               Ehdotus
            
            
               EUROOPAN PARLAMENTIN JA NEUVOSTON ASETUS
            
            
               finanssijärjestelmän makrotason vakauden valvonnasta Euroopan unionissa ja Euroopan järjestelmäriskikomitean perustamisesta annetun asetuksen (EU) N:o 1092/2010 muuttamisesta
            
            
               (ETA:n kannalta merkityksellinen teksti)
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 114 artiklan,
            
            
               ottavat huomioon Euroopan komission ehdotuksen,
            
            
               sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ottavat huomioon Euroopan talous- ja sosiaalikomitean lausunnon
                  2
               ,
            
            
               noudattavat tavallista lainsäätämisjärjestystä,
            
            
            
               sekä katsovat seuraavaa:
            
            
               (1)Euroopan parlamentti ja neuvosto ovat asetuksen (EU) N:o 1092/2010
                  3
               , jäljempänä ’EJRK-asetus’, 20 artiklan mukaisesti tarkastelleet EJRK-asetusta komission kertomuksen
                  4
                perusteella sen määrittelemiseksi, onko EJRK:n tehtäviä ja organisaatiota tarkistettava. Myös EJRK:n puheenjohtajan nimeämistä koskevia yksityiskohtaisia sääntöjä on tarkasteltu.
            
            
               (2)Vuonna 2017 annetussa komission kertomuksessa
                  5
                EJRK:n tehtävistä ja organisaatiosta todetaan, että vaikka EJRK toimii yleisesti ottaen moitteettomasti, joitakin seikkoja on kuitenkin parannettava.
            
            
               (3)EJRK:n hallintoneuvoston laaja-alainen jäsenistö on merkittävä etu. Unionin rahoitusvalvonnan rakenteen hiljattainen kehityskulku ja etenkin pankkiunionin perustaminen eivät kuitenkaan tule esiin hallintoneuvoston kokoonpanossa. Tästä syystä EKP:n valvontaelimen puheenjohtajasta ja yhteisen kriisinratkaisuneuvoston puheenjohtajasta olisi tehtävä EJRK:n hallintoneuvoston äänioikeutettuja jäseniä. Vastaavat mukautukset olisi tehtävä myös ohjauskomiteaan ja neuvoa-antavaan tekniseen komiteaan.
            
            
               (4)EKP:n pääjohtaja on toiminut EJRK:n puheenjohtajana sen toiminnan ensimmäiset viisi vuotta, minkä jälkeen EKP:n pääjohtaja on toiminut EJRK:n puheenjohtajana edelleen tilapäisesti. Tänä aikana EKP:n pääjohtaja on antanut EJRK:lle auktoriteettia ja uskottavuutta ja varmistanut, että EJRK voi hyödyntää EKP:n asiantuntemusta rahoitusvakauden alalla ja nojautua siihen. Sen vuoksi on aiheellista, että EKP:n pääjohtaja toimii EJRK:n puheenjohtajana pysyvästi.
            
         
         
            
               (5)Jotta voidaan vahvistaa EJRK:n näkyvyyttä yksittäisistä jäsenistään erillisenä elimenä, EJRK:n puheenjohtajan pitäisi voida delegoida EJRK:n ulkoiseen edustukseen liittyviä tehtäviä EJRK:n sihteeristön päällikölle. 
            
            
               (6)Neuvoston asetuksen (EU) N:o 1096/2010
                  6
                3 artiklan 2 kohdassa säädetään, että EKP nimittää sihteeristön päällikön EJRK:n hallintoneuvostoa kuultuaan. EJRK:n sihteeristön päällikön arvostuksen lisäämiseksi EJRK:n hallintoneuvoston olisi arvioitava avoimella menettelyllä, onko EJRK:n sihteeristön päällikön tehtävään esitetyillä ehdokkailla EJRK:n sihteeristön hallinnoimiseksi tarvittava pätevyys ja kokemus. Hallintoneuvoston olisi tiedotettava Euroopan parlamentille ja neuvostolle arviointimenettelystä. Lisäksi EJRK:n sihteeristön päällikön tehtäviä olisi selkeytettävä.
            
            
               (7)Asetuksen (EU) N:o 1092/2010 5 artiklan 2 kohdan mukaisesti EKP:n yleisneuvoston jäsenet ovat tähän mennessä valinneet EJRK:n ensimmäisen varapuheenjohtajan keskuudestaan ottaen huomioon, että edustettuna ovat tasapuolisesti sekä kaikki jäsenvaltiot että toisaalta ne jäsenvaltiot, joiden rahayksikkö on euro, ja toisaalta ne jäsenvaltiot, joiden rahayksikkö ei ole euro. Pankkiunionin perustamisen myötä on aiheellista korvata viittaus jäsenvaltioihin, joiden rahayksikkö on euro ja joiden rahayksikkö ei ole euro, viittauksella jäsenvaltioihin, jotka osallistuvat pankkiunioniin ja jotka eivät osallistu pankkiunioniin.
            
            
               (8)Kun otetaan huomioon muutokset Euroopan talousalueesta (ETA) tehtyyn sopimukseen
                  7
                ja etenkin asetuksen (EU) N:o 1092/2010 hyväksyminen ETA:n jäsenvaltioissa, kyseisen asetuksen 9 artiklan 5 kohta ei ole enää merkityksellinen ja olisi näin poistettava. 
            
            
               (9)Kustannusten pienentämiseksi ja menettelyjen tehostamiseksi EJRK:n neuvoa-antavassa teknisessä komiteassa olevien komission edustajien lukumäärää olisi vähennettävä nykyisestä kahdesta yhteen.
            
            
               (10)Asetuksen (EU) N:o 1092/2010 16 artiklan 3 kohdassa edellytetään, että varoitukset ja suositukset on toimitettava neuvostolle ja komissiolle ja, jos ne on osoitettu yhdelle tai useammalle kansalliselle valvontaviranomaiselle, ne on toimitettava myös Euroopan valvontaviranomaisille. Demokraattisen valvonnan ja avoimuuden vahvistamiseksi kyseiset varoitukset ja suositukset olisi toimitettava myös Euroopan parlamentille ja Euroopan valvontaviranomaisille.
            
            
               (11)EJRK:n lausuntojen, suositusten ja päätösten laadun ja merkityksellisyyden varmistamiseksi neuvoa-antavan teknisen komitean ja neuvoa-antavan tieteellisen komitean odotetaan tarpeen mukaan kuulevan sidosryhmiä varhaisessa vaiheessa ja avoimesti ja läpinäkyvästi.
            
            
               (12)Sen vuoksi asetusta (EU) N:o 1092/2010 olisi muutettava,
            
            
            
               OVAT HYVÄKSYNEET TÄMÄN ASETUKSEN:
            
            
               1 artikla
            
            
               Muutetaan asetus (EU) N:o 1092/2010 seuraavasti:
            
            
               1)
                     Muutetaan 4 artikla seuraavasti:
            
            
               a)
                     Lisätään 2a kohta seuraavasti:
            
            
               ”2a.
                     Kun hallintoneuvostoa kuullaan EJRK:n sihteeristön päällikön nimittämisestä neuvoston asetuksen (EU) N:o 1096/2010* 3 artiklan 2 kohdan mukaisesti, sen on arvioitava avoimella menettelyllä, onko EJRK:n sihteeristön päällikön tehtävään esitetyillä ehdokkailla EJRK:n sihteeristön hallinnoimiseksi tarvittava pätevyys ja kokemus. Hallintoneuvoston on tiedotettava Euroopan parlamentille ja neuvostolle kuulemismenettelystä.
            
            
               *
                     Neuvoston asetus (EU) N:o 1096/2010, annettu 17 päivänä marraskuuta 2010, Euroopan järjestelmäriskikomitean toimintaa koskevien erityistehtävien antamisesta Euroopan keskuspankille (EUVL L 331, 15.12.2010, s. 162).”;
            
            
               _______________________________________________________________________________
            
            
               b)
                     Lisätään 3a kohta seuraavasti:
            
            
               ”3a.
                     Antaessaan ohjeita EJRK:n sihteeristön päällikölle neuvoston asetuksen (EU) N:o 1096/2010 4 artiklan 1 kohdan mukaisesti EJRK:n puheenjohtaja ja ohjauskomitea voivat puuttua esimerkiksi seuraaviin:
            
            
               a)
                     EJRK:n sihteeristön päivittäinen hallinnointi;
            
         
         
            
               b)
                     EJRK:n sihteeristöön liittyvät hallinto- ja budjettinäkökohdat;
            
            
               c)
                     hallintoneuvoston työn ja päätöksenteon koordinointi ja valmistelu;
            
            
               d)
                     EJRK:n vuosiohjelmaa koskevan ehdotuksen valmistelu ja ohjelman toteutus;
            
            
               e)
                     EJRK:n toimintaa koskevan vuosiraportin valmistelu ja vuosiohjelman toteutusta koskeva raportointi hallintoneuvostolle.”;
            
            
               2)
                     Muutetaan 5 artikla seuraavasti:
            
            
               a)
                     Korvataan 1 ja 2 kohta seuraavasti:
            
            
               ”1.
                     EJRK:n puheenjohtajana toimii EKP:n pääjohtaja.
            
            
               2.
                     EKP:n yleisneuvoston jäsenet valitsevat ensimmäisen varapuheenjohtajan keskuudestaan viiden vuoden toimikaudeksi ja ottavat tässä huomioon sekä kaikkien jäsenvaltioiden että toisaalta niiden jäsenvaltioiden, jotka ovat neuvoston asetuksen (EU) N:o 1024/2013** 2 artiklan 1 kohdassa määriteltyjä osallistuvia jäsenvaltioita, ja toisaalta niiden jäsenvaltioiden, jotka eivät ole osallistuvia jäsenvaltioita, tasapuolisen edustuksen. Ensimmäinen varapuheenjohtaja voidaan valita kerran uudeksi toimikaudeksi.
            
            
               __________________________________________________________________
            
            
               **
                     Neuvoston asetus (EU) N:o 1024/2013, annettu 15 päivänä lokakuuta 2013, luottolaitosten vakavaraisuusvalvontaan liittyvää politiikkaa koskevien erityistehtävien antamisesta Euroopan keskuspankille (EUVL L 287, 29.10.2013, s. 63).”;
            
            
               b)
                     Korvataan 8 kohta seuraavasti:
            
            
               ”8.
                     Puheenjohtaja edustaa EJRK:aa ulkopuolisiin tahoihin nähden. Puheenjohtaja voi delegoida EJRK:n ulkoiseen edustukseen liittyviä tehtäviä sihteeristön päällikölle.”;
            
            
               3)
                     Muutetaan 6 artikla seuraavasti:
            
            
               a)
                     Muutetaan 1 kohta seuraavasti:
            
            
               i)
                     Lisätään fa ja fb alakohta seuraavasti:
            
            
               ”fa)
                     EKP:n valvontaelimen puheenjohtaja;
            
            
               fb)
                     yhteisen kriisinratkaisuneuvoston puheenjohtaja;”;
            
            
               ii)
                     Korvataan g alakohta seuraavasti:
            
            
               ”g)
                     neuvoa-antavan tieteellisen komitean puheenjohtaja;”;
            
            
               b)
                     Muutetaan 2 kohta seuraavasti:
            
         
         
            
               i)
                     Korvataan a alakohta seuraavasti:
            
            
               ”a)
                     yksi korkean tason edustaja kustakin jäsenvaltiosta joko kansallisten toimivaltaisten viranomaisten tai niiden kansallisten viranomaisten piiristä, jotka on nimetty soveltamaan toimenpiteitä, joilla on tarkoitus puuttua järjestelmäriskeihin tai makrovakausriskeihin 3 kohdan mukaisesti;”;
            
            
               c)
                     Korvataan 3 kohta seuraavasti:
            
            
               ”3.
                     Edellä olevan 2 kohdan a alakohdassa tarkoitettujen kansallisten viranomaisten edustuksen osalta korkean tason edustaja vaihtuu käsiteltävän asian mukaan, jolleivät tietyn jäsenvaltion kansalliset viranomaiset ole sopineet yhteisestä edustajasta.”;
            
            
               4)
                     Poistetaan 9 artiklan 5 kohta; 
            
            
               5)
                     Muutetaan 11 artikla seuraavasti:
            
            
               a)
                     Muutetaan 1 kohta seuraavasti:
            
            
               i)
                     Korvataan c alakohta seuraavasti:
            
            
               ”c)
                     neljä muuta hallintoneuvoston jäsentä, jotka ovat myös EKP:n yleisneuvoston jäseniä, ottaen huomioon sekä kaikkien jäsenvaltioiden että toisaalta niiden jäsenvaltioiden, jotka ovat asetuksen (EU) N:o 1024/2013 2 artiklan 1 kohdassa määriteltyjä osallistuvia jäsenvaltioita, ja toisaalta niiden jäsenvaltioiden, jotka eivät ole osallistuvia jäsenvaltioita, tasapuolisen edustuksen. Hallintoneuvoston jäsenet, jotka ovat myös EKP:n yleisneuvoston jäseniä, valitsevat ohjauskomitean nämä jäsenet keskuudestaan kolmeksi vuodeksi;”;
            
            
               ii)
                     Lisätään ga ja gb alakohta seuraavasti:
            
            
               ”ga)
                     EKP:n valvontaelimen puheenjohtaja;
            
            
               gb)
                     yhteisen kriisinratkaisuneuvoston puheenjohtaja;”;
            
            
               6)
                     Muutetaan 12 artikla seuraavasti:
            
            
               a)
                     Korvataan 5 kohta seuraavasti:
            
            
               ”5.
                     Tarvittaessa neuvoa-antava tieteellinen komitea kuulee varhaisessa vaiheessa ja avoimella tavalla sidosryhmiä ottaen samalla huomioon luottamuksellisuuden vaatimuksen.”;
            
            
                7)
                     Muutetaan 13 artikla seuraavasti:
            
            
               a)
                     Muutetaan 1 kohta seuraavasti:
            
            
               i)
                     Korvataan f alakohta seuraavasti:
            
            
               ”f)
                     komission edustaja;”;
            
            
               ii)
                     Lisätään fa ja fb alakohta seuraavasti:
            
         
         
            
               ”fa)
                     EKP:n valvontaelimen edustaja;
            
            
               fb)
                     yhteisen kriisinratkaisuneuvoston edustaja;”;
            
            
               b)
                     Lisätään 4 a kohta seuraavasti:
            
            
               ”4a.
                     Tarvittaessa neuvoa-antava tekninen komitea kuulee varhaisessa vaiheessa ja avoimella tavalla sidosryhmiä ottaen samalla huomioon luottamuksellisuuden vaatimuksen.”;
            
            
               8)
                     Muutetaan 16 artikla seuraavasti:
            
            
               a)
                     Korvataan 2 kohdan ensimmäinen virke seuraavasti:
            
            
               ”EJRK:n 3 artiklan 2 kohdan c ja d alakohdan mukaisesti antamat varoitukset tai suositukset voivat olla yleis- tai erityisluonteisia, ja ne on osoitettava erityisesti koko unionille, yhdelle tai useammalle jäsenvaltiolle, yhdelle tai useammalle Euroopan valvontaviranomaiselle, yhdelle tai useammalle kansalliselle toimivaltaiselle viranomaiselle taikka EKP:lle niiden tehtävien osalta, jotka EKP:lle on osoitettu asetuksen (EU) N:o 1024/2013 4 artiklan 1 kohdan, 4 artiklan 2 kohdan ja 5 artiklan 2 kohdan mukaisesti.”;
            
            
               b)
                     Korvataan 3 kohta seuraavasti:
            
            
               ”3.
                     Varoitukset ja suositukset on toimitettava tiukkoja salassapitosääntöjä noudattaen myös neuvostolle, Euroopan parlamentille, komissiolle ja Euroopan valvontaviranomaisille samaan aikaan, kun ne toimitetaan niiden vastaanottajille 2 kohdan mukaisesti.”; 
            
            
               9)
                     Korvataan 17 artiklan 1 ja 2 kohta seuraavasti:
            
            
               ”1.
                     Jos 3 artiklan 2 kohdan d alakohdassa tarkoitettu suositus annetaan komissiolle, yhdelle tai useammalle jäsenvaltiolle, yhdelle tai useammalle Euroopan valvontaviranomaiselle taikka yhdelle tai useammalle kansalliselle toimivaltaiselle viranomaiselle, suositusten vastaanottajien on ilmoitettava suosituksen perusteella toteutetuista toimista Euroopan parlamentille, neuvostolle ja EJRK:lle ja esitettävä perustelut toimien toteuttamatta jättämiselle. EJKR:n on tarvittaessa ilmoitettava saadut vastaukset tiukkoja salassapitosääntöjä noudattaen viipymättä Euroopan valvontaviranomaisille.
            
            
               2.
                     Jos EJRK tekee päätöksen, jossa se katsoo, että sen suositusta ei ole noudatettu tai että suosituksen vastaanottajat eivät ole pystyneet selittämään asianmukaisesti, miksi ne eivät ole toteuttaneet toimia, EJRK:n on ilmoitettava tiukkoja salassapitosääntöjä noudattaen asiasta suosituksen vastaanottajille, Euroopan parlamentille, neuvostolle ja asianomaisille Euroopan valvontaviranomaisille.”;
            
            
               10)
                     Korvataan 20 artikla seuraavasti:
            
            
               ”Komissio arvioi tätä asetusta aikaisintaan viiden vuoden kuluttua [julkaisutoimisto lisää voimaantulopäivän] ja esittää Euroopan parlamentille, neuvostolle ja Euroopan talous- ja sosiaalikomitealle kertomuksen tärkeimmistä havainnoista.” 
            
            
               2 artikla
            
            
               Tämä asetus tulee voimaan […] päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  de Larosièren raportissa (lopullinen raportti esitettiin 25. helmikuuta 2009) suositeltiin perustamaan unioniin elin, jonka tehtävänä olisi valvoa koko finanssijärjestelmän riskejä.
               
               
                  
                     (2)
                  EUVL C , , s. .
               
               
                  
                     (3)
                  Euroopan parlamentin ja neuvoston asetus (EU) N:o 1092/2010, annettu 24 päivänä marraskuuta 2010, finanssijärjestelmän makrotason vakauden valvonnasta Euroopan unionissa ja Euroopan järjestelmäriskikomitean perustamisesta (EUVL L 331, 15.12.2010, s. 1).
               
               
                  
                     (4)
                  Komission kertomus Euroopan parlamentille ja neuvostolle Euroopan järjestelmäriskikomitean (EJRK) tehtävistä ja organisaatiosta (COM(2014) 508 final).
               
               
                  
                     (5)
                  Komission yksiköiden valmisteluasiakirja, Effect Analysis, Amendments to ESRB Regulation (COM(2017).
               
               
                  
                     (6)
                  Neuvoston asetus (EU) N:o 1096/2010, annettu 17 päivänä marraskuuta 2010, Euroopan järjestelmäriskikomitean toimintaa koskevien erityistehtävien antamisesta Euroopan keskuspankille (EUVL L 331, 15.12.2010, s. 162).
               
               
                  
                     (7)
                  ETA:n sekakomitean päätös N:o 198/2016, annettu 30 päivänä syyskuuta 2016, ETA-sopimuksen liitteen IX (Rahoituspalvelut) muuttamisesta [2017/275] (EUVL L 46, 23.2.2017, s. 1).